b"\n_START_ARTICLE_\nRessort motor\n_START_PARAGRAPH_\nEn el m\xc3\xb3n gen\xc3\xa8ric dels mecanismes de rellotgeria un ressort motor, o molla principal (cal precisar que en rellotgeria s'anomena molla reial o per analogia corda reial), \xc3\xa9s un ressort que permet emmagatzemar l'energia quan s'enrotlla, i tornar-la a donar durant l'expansi\xc3\xb3. En general es tracta d'una banda met\xc3\xa0l\xc2\xb7lica d'acer trempat enrotllada sobre un tambor o un eix. L'energia emmagatzemada es transmet a trav\xc3\xa9s d'un conjunt d'engranatges. _NEWLINE_En algunes aplicacions, el sistema est\xc3\xa0 controlat per un regulador centr\xc3\xadfug, en altres per un regulador de l\xc3\xa0mines (la fricci\xc3\xb3 de l'aire amb les l\xc3\xa0mines impedeix l'augment de velocitat), o mitjan\xc3\xa7ant un escapament. Normalment, el ressort es recarrega amb una roda (la corona d'un rellotge) o mitjan\xc3\xa7ant una clau extra\xc3\xafble (rellotges, joguines)."